KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2026. február 18-i ülésére)


TÁRGY:  	SÁRKÁNY JÓZSEF EMLÉKTÁBLA ELHELYEZÉSE 
Kiskőrös Város Önkormányzatának fenntartásában működő Egészségügyi, Gyermekjóléti és Szociális Intézmény, azon belül a Kiskőrösi Idősek Otthona a város egyik legrégebbi és legfontosabb szociális intézménye, amely több mint egy évszázada szolgálja a rászoruló, idős emberek ellátását és gondozását.
Az intézmény jogelődje a Sárkány József Menedékház, amelynek létrejötte Ilencfalvi Sárkány József (1820–1903) kiskőrösi birtokos, közéleti szereplő és mecénás kiemelkedő emberbaráti cselekedetéhez kötődik. A magyar szociálpolitika hajnalán, 1897-ben, Kiskőrös nagyközség képviselő-testületének ülésén, a községi kórház és menedékház létesítéséről folytatott hosszas vita során Sárkány József nemes felajánlással élt: a község határában fekvő, mintegy 52 holdnyi, tehermentes földbirtokát a létesítendő menedékház céljára a község rendelkezésére bocsátotta.
A felajánlást a képviselő-testület egyhangú döntéssel elfogadta, és határozatában rögzítette, hogy az intézmény „Sárkány József Menedékház” nevet viselje. Az alapító okirat részletesen meghatározta az intézmény célját, működési elveit, valamint azt az emberbaráti küldetést, amely szerint a menedékház vallási, nemzetiségi különbség nélkül nyújtson ellátást az idős, beteg, vagyontalan, önhibájukon kívül rászoruló kiskőrösi lakosok számára.
Sárkány József nemcsak e jelentős adomány révén, hanem egész életében példamutatóan támogatta a közösséget: segítette az oktatási intézményeket, a bajba jutottakat, valamint országos szinten is ismert közéleti szerepet vállalt. Neve összeforrt Kiskőrös város szociális és közösségi fejlődésének egyik meghatározó korszakával.
A menedékház 1907-re épült fel, és funkcióját 1950-ig töltötte be ebben a formában. Az intézmény a 20. század második felében fokozatosan beépült az állami szociális ellátórendszerbe, és napjainkban Kiskőrösi Idősek Otthonaként működik tovább, megőrizve alapítójának szellemiségét és emberközpontú küldetését. Az emléktálba elkészítésének várható költsége bruttó 100.000,-Ft.
Kiskőrös Város Önkormányzata Képviselő-Testületének a közterületek elnevezéséről, az elnevezés megváltoztatásáról, azok jelöléséről, és a házszámozás rendjéről szóló 25/2013.(XII.19.) önkormányzati rendeletének 4.§ (1) bekezdése alapján az utcát, a városrészt – eltérő jogszabályi rendelkezés hiányában – a képviselő-testület nevezi el, valamint dönt az emléktábla elhelyezéséről. 
Sárkány József munkássága és példamutató adománya méltó arra, hogy az utókor számára is látható és maradandó módon kerüljön megörökítésre. Ennek érdekében javaslom, hogy a Kiskőrösi Idősek Otthona épületén annak bejáratánál emléktábla kerüljön elhelyezésre, amely Sárkány József nevét és az intézmény alapításában betöltött szerepét örökíti meg.
A fentiek alapján javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2026. február 10.


Domonyi László s.k.,
     polgármester

HATÁROZAT-TERVEZET


Kiskőrös Város Képviselő-testülete:
1. egyetért azzal, hogy az Egészségügyi, Gyermekjóléti és Szociális Intézmény keretében működő Kiskőrösi Idősek Otthonában Sárkány József munkásságának és alapító tevékenységének tiszteletére emléktábla kerüljön elhelyezésre;
2. az emléktábla elkészítésének fedezetét, bruttó 100.000,-Ft-ot a város saját költségvetése terhére biztosítja; 
3. felkéri a polgármestert, hogy a város 2026. évi költségvetési rendeletét a fentiek figyelembevételével terjessze elő;
4. felhatalmazza a polgármestert a szükséges intézkedések megtételére.
Határidő:	azonnal
Felelős:	polgármester

